Yussuf Poulsen
Yussuf Poulsen er en dansk fodboldspiller, der spiller for den tyske klub RB Leipzig i Bundesligaen og for det danske landshold. Yussuf Poulsen er angriber og har spillet i alt 69 landskampe og scoret 11 mål for Danmark (pr. 19. juni 2023).
Yussuf Poulsen blev født i København og begyndte at spille fodbold i BK Skjold, inden han skiftede til Lyngby BK, hvor han i 2011 debuterede på klubbens førstehold. I 2013 blev han solgt til Leipzig på en fireårig kontrakt, som siden er blevet forlænget flere gange. Med sin målfarlighed var Yussuf Poulsen en stærkt medvirkende årsag til, at Leipzig i 2014 rykkede op fra den tredjebedste række (3. Liga) til den næstbedste (2. Bundesliga) og i 2016 fra den næstbedste til den bedste (Bundesligaen), hvor klubben siden har befundet sig. Med Leipzig har Yussuf Poulsen vundet den tyske pokalturnering i både 2022 og 2023 samt den tyske Super Cup i 2023.
Yussuf Poulsen har spillet på alle DBU’s ungdomslandshold og fik i 2014 debut på A-landsholdet under Morten Olsen. Han deltog i VM i Rusland i 2018, hvor han scorede det enlige mål i 1-0-sejren over Peru, og i EM i 2021 (udsat fra 2020 pga. coronapandemien), hvor han scorede mod både Belgien og Rusland i gruppespillet. Yussuf Poulsen var også med i truppen til VM i 2022, men kom ikke på banen.